作者：柳永
词牌/韵律：引驾行

paragraphs: 红尘紫陌，斜阳暮草长安道，是离人、断魂处，迢迢匹马西征。
新晴。
韶光明媚，轻烟淡薄和气暖，望花村、路隐映，摇鞭时过长亭。
愁生。
伤凤城仙子，别来千里重行行。
又记得临歧，泪眼湿、莲脸盈盈。
消凝。
花朝月夕，最苦冷落银屏。
想媚容、耿耿无眠，屈指已算回程。
相萦。
空万般思忆，争如归去睹倾城。
向绣帏、深处并枕，说如此牵情。